Úradný vestník L 322 , 12/12/1996 S. 0005 - 0006



Jednotná akcia z 29. novembra 1996, prijatá Radou na základe článku K.3 Zmluvy o Európskej únii, týkajúca sa výmeny informácií o chemickom profilovaní drog na uľahčenie lepšej spolupráce medzi členskými štátmi v boji proti nezákonnému obchodovaniu s drogami (96/699/SVV) RADA EURÓPSKEJ ÚNIE, so zreteľom na Zmluvu o Európskej únii a osobitne jej článok K.3 ods. 2 písm. b), so zreteľom na iniciatívu Írska, odvolávajúc sa na správu expertov o drogách, schválenú madridskou Európskou radou z 15. a 16. decembra 1995 a osobitne v nej uvedený návrh akcií, vzťahujúcich sa na chemické profilovanie drog; zohľadňujúc závery seminára v Dubline z 30. júla 1996 o chemickom profilovaní drog, ktoré zahŕňa kvalitatívne a kvantitatívne určenie väčšiny komponentov vo vzorke zadržanej drogy; keďže je v spoločnom záujme členských štátov identifikovať trendy výroby a prípravy nezákonných drog a zmapovať dodávateľské siete kontrolovaných drog; keďže je v tom istom spoločnom záujme zlepšiť informovanosť a spravodajstvo o zdrojoch a trasách nezákonného obchodu s drogami s cieľom uplatňovania práva; keďže je v spomínanom spoločnom záujme maximalizovať dôkazový materiál týkajúci sa zabavenia drog pre právne služby členských štátov; berúc do úvahy, že laboratóriá foréznych disciplín členských štátov vyvinuli osobitné právomoci, znalosti a expertízy v chemickom profilovaní drog, z ktorých majú orgány uplatňovania práva jednotlivých členských štátov v boji proti výrobe a preprave nezákonných drog značný prospech; berúc do úvahy, že vzájomná výmena týchto informácií by významne prispela k úsiliu Európskej únie pri zasahovaní voči nezákonnej výrobe a obchodovaniu s drogami; berúc do úvahy, že drogová jednotka Europolu vyvinula osobitné právomoci v balistickom profilovaní zadržaných drog; keďže zdieľanie informácií, predpokladané touto jednotnou akciou, nemá za cieľ nahradiť alebo sa dotknúť akýchkoľvek dvojstranných alebo mnohostranných dohôd týkajúcich sa chemického profilovania drog alebo požadovať založenie nových štruktúr v rámci Rady; uznávajúc výhody zlepšujúcej sa spolupráce medzi laboratóriami foréznych disciplín členských štátov, PRIJALA TÚTO JEDNOTNÚ AKCIU: Článok 1 Cieľom tejto jednotnej akcie je ustanovenie systematickejšieho mechanizmu pre prenos a rozširovanie výsledkov profilovania drog v členských štátoch. Predpokladá výmenu informácií týkajúcich sa chemického profilovania kokaínu, heroínu, LSD, amfetamínov a ich derivátov typu extáza MDA, MDMA a MDEA a iných drog a psychotropných látok, ktoré sú podľa členských štátov použiteľné. Článok 2 Drogová jednotka Europolu sa týmto určuje za orgán, ktorému sa budú doručovať informácie z členských štátov týkajúce sa chemického profilovania. Článok 3 Informácie, doručované Drogovej jednotke Europolu, majú túto štruktúru: i) analýza drog vo forme tabliet: a) fyzické rozmery vzorky — veľkosť, váha, farba; b) dizajn a označenia — typ a umiestnenie loga; c) typ a množstvo hlavnej drogy nájdenej vo vzorke; d) typ a množstvo všetkých ostatných zložiek látok nájdených počas analýzy; e) fotografia vzorky; f) registračné (identifikačné) číslo prípadu; ii) analýza drog v inej forme ako tabletka: a) typ a množstvo hlavnej drogy nájdenej vo vzorke; b) typ a množstvo všetkých ostatných zložiek látok nájdených počas analýzy; c) registračné (identifikačné) číslo prípadu. Článok 4 Drogová jednotka Europolu poskytne všetkým členským štátom informácie, ktoré jej boli doručené v súlade s článkom 3. Článok 5 Táto jednotná akcia nadobudne účinnosť v deň jej prijatia. Článok 6 Táto jednotná akcia sa uverejní v úradnom vestníku. V Bruseli 29. novembra 1996 Za Radu predseda N. Owen --------------------------------------------------